CELEX: 32018R0222
Language: hu
Date: 2018-02-15 00:00:00
Title: A Bizottság (EU) 2018/222 rendelete (2018. február 15.) a 882/2004/EK európai parlamenti és tanácsi rendelet VII. mellékletének a kagylók vírusos és bakteriális fertőzését ellenőrző uniós referencialaboratórium tekintetében történő módosításáról (EGT-vonatkozású szöveg. )

16.2.2018   
            
            
               HU
            
            
               Az Európai Unió Hivatalos Lapja
            
            
               L 43/8
            
         A BIZOTTSÁG (EU) 2018/222 RENDELETE
   (2018. február 15.)
   a 882/2004/EK európai parlamenti és tanácsi rendelet VII. mellékletének a kagylók vírusos és bakteriális fertőzését ellenőrző uniós referencialaboratórium tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (1) és különösen annak 32. cikke (5) és (6) bekezdésére,
   mivel:
   
               (1)
            
            
               A 882/2004/EK rendelet meghatározza az élelmiszereket és a takarmányokat, valamint az állategészségügyi kérdéseket vizsgáló európai uniós referencialaboratóriumok (a továbbiakban: „uniós referencialaboratóriumok”) általános feladatait és a velük szemben támasztott követelményeket. A szóban forgó rendelet VII. melléklete tartalmazza a kijelölt uniós referencialaboratóriumok jegyzékét, és ebben a jegyzékben szerepel a kagylók vírusos és bakteriális fertőzését ellenőrző uniós referencialaboratórium is.
            
         
               (2)
            
            
               Miután az Egyesült Királyság az Európai Unióról szóló szerződés 50. cikke alapján bejelentette kilépési szándékát, a jelenleg az Egyesült Királyságban található, a kagylók vírusos és bakteriális fertőzését ellenőrző uniós referencialaboratórium kijelölése 2018. december 31-ével véget ér.
            
         
               (3)
            
            
               Mivel a Salmonella, az Escherichia coli és a vírusok a kagylókat érintő legfontosabb, élelmiszerekkel kapcsolatos kockázatok, a zoonózisok (szalmonella) elemzését és vizsgálatát szolgáló uniós referencialaboratóriumoknak, az Escherichia coli, köztük a verotoxikus E. Coli (VTEC) baktériumok vizsgálatát végző uniós referencialaboratóriumnak, valamint az élelmiszerekben előforduló vírusokat vizsgáló európai uniós referencialaboratóriumnak kell végeznie azokat a szalmonellával, E. Colival, illetve vírusokkal kapcsolatos analitikai teszteket, amelyeket eddig a kagylók vírusos és bakteriális fertőzését ellenőrző uniós referencialaboratórium végzett. A kagylók termelési területeinek besorolásához és ellenőrzéséhez kapcsolódó tevékenységeket a tengeri biotoxinokat ellenőrző uniós referencialaboratóriumnak kell átvennie. Ezért a kagylók vírusos és bakteriális fertőzését ellenőrző uniós referencialaboratóriumra már nincs szükség, ezért törölni kell a 882/2004/EK rendelet VII. mellékletében szereplő jegyzékből.
            
         
               (4)
            
            
               A 882/2004/EK rendeletet ezért ennek megfelelően módosítani kell.
            
         
               (5)
            
            
               Elkerülendő a jelenleg a kagylók vírusos és bakteriális fertőzését ellenőrző uniós referencialaboratórium által végzett tevékenységek bárminemű megszakítását, indokolt úgy rendelkezni, hogy az e rendeletben előírt intézkedések 2019. január 1-jétől legyenek alkalmazandók.
            
         
               (6)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   A 882/2004/EK rendelet VII. melléklete I. részének 4. pontját el kell hagyni.
   2. cikk
   A szalmonellával, E. Colival és vírusokkal kapcsolatos, eleddig a kagylók vírusos és bakteriális fertőzését ellenőrző uniós referencialaboratórium által végzett tevékenységeket a zoonózisok (szalmonella) elemzését és vizsgálatát szolgáló uniós referencialaboratóriumok, az Escherichia coli, köztük a verotoxikus E. Coli (VTEC) baktériumok vizsgálatát végző uniós referencialaboratórium, illetve az élelmiszerekben előforduló vírusokat vizsgáló európai uniós referencialaboratórium veszi át.
   A kagylók termelési területeinek besorolásához és ellenőrzéséhez kapcsolódó tevékenységeket a tengeri biotoxinokat ellenőrző uniós referencialaboratóriumnak veszi át.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2019. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. február 15-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 165., 2004.4.30., 1. o.